nl af en id nl nl af en fr tr nl fr nl nl nl af af nl af af af nl af en nl af nl af af af nl af af af af af af af nl af nl nl en nl af af af af af af af af af af af af af af af nl af nl af nl af af nl nl af nl af af en af af af af af af af af nl af en en en en
Woord in Waarheid Onafhanklike Gemeente
Hoe kan ek weergebore word?
Ons wil graag al u vrae antwoord; maar eerstens, vra u dalk die verkeerde vraag. Die beste vraag om moontlik eerste te vra is: WAAROM moet ek weergebore word?
Baie mense wil graag weet dat hul weergebore is; maar hulle verstaan en weet nie waarlik, hoekom, en of, dit werklik nodig is nie. Daar is verkeerde redes en motiewe, waarom mense soms na God kom vir redding.
Indien u vandag in nood verkeer - miskien staan u op die vooraand van 'n egskeiding; miskien het u u werk verloor; miskien verkeer u in 'n groot finansiële krisis en wil u na God kom sodat al u probleme opgelos kan word; miskien is u ernstig siek en hoop God sal u genees - dan kom u om die verkeerde rede; indien u dink God en wedergeboorte is maar net 'n towerstaffie of 'n formule wat alles wat in u lewe verkeerd is, gaan reg toor.
Miskien dink u dis populêr om weergebore te word; dan kan u ook sê u het darem een of ander tyd die sondaarsgebed gebid of u hand opgesteek. Indien u motief is om maar net nog iets op u lysie af te merk as "afgehandel"; nou kan ek met die res van my lewe aangaan, dan wil u om die verkeerde rede, na God kom.
Ons leef in 'n tyd waar wedergeboorte afgewater word tot 'n groot byeenkoms waar ek 'n gebedjie agterna prewel saam met 'n groot groep mense wat emosieel opgesweep is; sonder dat ek enige begrip, enigsins, het van waaroor dit werklik gaan; of waarom ek so dringend nodig het om weergebore te word!
Sommige mense dink God gaan hul finansiele probleme oplos en nie net dit nie - as hul weergebore word sal God hulle finansieel seën op 'n ongelooflike wyse! Hul gaan nie die einde van hul skatte en rykdom ken nie!
Dan moet ek u vandag teleurstel. U moet na God kom op sy voorwaardes; nie op u eie termes nie. Om na God te kom vir redding en vergifnis, vereis 'n gebroke en verslae hart wat ween oor sy eie sonde; wat diep bewus is van sy verlorenheid en nood aan God. Om na God te kom, vereis dat u Hom sal erken as u Sowereine Heer en Meester en Regeerder oor u lewe. Dit vereis dat u alles wat u het en is, aan God onderwerp. Dit vereis dat u die koste sal bereken, van dissipelskap. Want om God te dien is nie altyd pret, plesier en 'n lewe sonder probleme nie. Soms vereis dissipelskap dat u sal ly vir u geloof; dat u 'n prys sal moet betaal vir wat u glo.
Daarom is dit nodig dat u vandag duidelik sal besef, waarom het u wedergeboorte nodig. Daar is net een antwoord daarvoor: want ek, u en die hele mensdom is voor God doemwaardig, verlore en ons verdien die hel. En die mensdom is met 'n spoed, oppad soontoe. Al leef u, volgens uself of ander, hoe goed of mooi; of al dink u die Here is mos 'n God van liefde - Hy sal nie mense in die hel werp nie; dan dink u verkeerd oor God, want dis nie hoe die Skrif Hom openbaar nie.
Kom ons kyk bietjie wat sê die Skrif oor God; en wat sê die Skrif oor die mens:
Wat is my toestand voor God en hoe sien God my?
Romeine 3:23  want almal het gesondig en dit ontbreek hulle aan die heerlikheid van God ...
(Elke liewe mens staan voor God skuldig en elke mens is geskei van God se heerlikheid)
Romeine 5:12  Daarom, soos deur een mens (Adam) die sonde in die wêreld ingekom het en deur die sonde die dood, en so die dood tot alle mense deurgedring het, omdat almal gesondig het
(Weens Adam se sonde, het die sonde tot die hele mensdom deurgedring. U word geestelik dood, gebore. Oppad hel toe. Alle mense sondig - u het al dikwels gesondig en u sal ook nog dikwels sondig. Niemand het u geleer hoe om sonde te doen nie; dit het vanself vanuit u hart gekom, vanaf die tyd toe u nog 'n klein kindjie was en u u eerste leuen vertel het. U het u sondige, dooie toestand van Adam geerf en dit is ALLE mense op aarde, se deel).
Efesiers 2:1  En julle het Hy lewend gemaak, wat dood was deur die misdade en die sondes
(Alle mense is geestelik dood in hul misdade en sondes)
Esegiel 18:4  Kyk, al die siele is myne; soos die siel van die vader, so die siel van die seun—hulle is myne; die siel wat sondig, dié moet sterwe.
Romeine 6:23  Want die loon (betaling) van die sonde is die dood
(Omdat God alle mens geskape het, behoort alle mense en hulle siele, aan God. God se heiligheid bepaal: die siele wat teen Hom sondig, verdien die ewige dood - die hel. Dis hulle regverdige oordeel vir hul dade)
Efesiers 2:3  onder wie ons almal ook vroeër gewandel het in die begeerlikhede van ons vlees toe ons die wil van die vlees en van die sinne gedoen het; en ons was van nature kinders van die toorn net soos ook die ander.
Miskien lees u al hierdie verse en dink by uself: ag nee wat, ek is nie so sleg nie. God praat hier van ander mense maar nie van my nie. Maar toets uself bietjie aan God se wet, die tien gebooie:
- Het u al ooit gelieg; die 9de gebod verbreek? Indien u eerlik is met uself en God, sal u antwoord: male sonder tal! Baie kere! Wat maak dit van u? As ek vir u 'n leuen sou vertel, wat sou u my noem? 'N LEUENAAR!
- Het u al ooit gesteel - die 8ste gebod verbreek? Weereens, indien u eerlik is, sal u "ja" antwoord. 'n Koekie of lekker as kind; papier of penne by die werk; u baas se werkstyd; daar is baie maniere van steel. Wat maak dit van u? ''N DIEF!
- Het u al ooit begeer - die 10de gebore verbreek? Het u al u buurman se kar of vrou begeer - of sy salaris? Onvergenoegd gewees met wat God u gee en begeer om iets te hê wat aan iemand anders behoort?
So kan ons voortgaan - hierdie is maar slegs 3 van die 10 gebooie. Ons is sondige wesens - verdorwe tot in ons diepste wese; ons sondig dikwels en ons verbreek God se gebooie links en regs.
Het u geweet die Skrif leer: As u een gebod verbreek het, is dit so goed as dat u almal verbreek het?  (Jakobus 2:10)
Liewe vriend / vriendin: Daar is net een woord vir ons toestand voor God: SKULDIG!
Hoe voel God oor my toestand?
Psalm 7:12 God is ‘n regverdige regter, en ‘n God wat elke dag toornig is.
(God se regverdigheid vereis dat Hy sonde sal haat, daarop toornig sal wees en dit sal straf)
2 Kronieke 6:36  As hulle teen U sondig—want daar is geen mens wat nie sondig nie—en U op hulle toornig is ...
Johannes 3:36  ... maar hy wat die Seun ongehoorsaam is, sal die lewe nie sien nie (ewige lewe - die hemel), maar die toorn van God bly op hom.
Romeine 1:18  Want die toorn van God word van die hemel af geopenbaar oor al die goddeloosheid en ongeregtigheid van die mense
Romeine 2:5 & 6 Maar ooreenkomstig jou verhardheid en onbekeerlike hart vergader jy vir jou toorn as ‘n skat in die dag van die toorn en die openbaring van die regverdige oordeel van God wat elkeen sal vergeld na sy werke
Jakobus 4:4  Egbrekers en egbreeksters, weet julle nie dat die vriendskap van die wêreld vyandskap teen God is nie?
Hebreers 10:30 & 31 Want ons ken Hom wat gesê het: My kom die wraak toe, Ek sal vergelde, spreek die Here; en weer: Die Here sal sy volk oordeel. Vreeslik is dit om te val in die hande van die lewende God.
Mattheus 10:28  En moenie vrees vir die wat die liggaam doodmaak, maar die siel nie kan doodmaak nie; maar vrees Hom liewer wat die siel sowel as die liggaam kan verderwe in die hel.
God haat sonde. God sal sondaars regverdig oordeel. God is toornig op die sondaar. Geen mens wat regverdiglik die hel sal beerwe, kan God beskuldig van onregverdigheid nie. Ons sondige dade roep om regverdige vergelding! Ek en u - alle mense - verdien die hel want alle mense het gesondig. Moenie uself mislei deur te dink God is u vriend, terwyl u in vyanskap met Hom en sy gebooie, leef nie!
Sommige mense dink: Maar God is mos 'n genadige God en 'n God van liefde! Hy sal my nie in die hel werp nie! Ek doen darem nie net slegte dinge nie! Ek probeer goed lewe.
Dan het ek ongelukkig vir u 'n onaangename verrassing: ons goeie dade, kan nie opmaak vir al die sleg wat ons doen nie. Die een, kan nie die ander uitbalanseer nie. Kom ek verduidelik:
Gestel 'n verkragter kom voor die regter te staan en hy sê: U Edelagbare, ek is wel skuldig daaraan dat ek 'n kind verkrag het - maar u moet ook in ag neem ek het elke week geld gegee vir die weeshuis.
Dink u die regter sal die verkragter vryskeld, omdat hy darem paar goeie dinge ook gedoen het? Geensins!
Die Woord leer ons ook: ons goeie dade is vir God soos 'n besoedelde kleed! (Jesaja 64:6)
Wat moet ek dan doen om weergebore te word?
My liewe vriend / vriendin: Ek hoop u kan sien dat u lewe God nie behaag nie. U lewe is vuil en vol sonde en u is onmagtig om enigiets, daar te doen. U is verlore - u gaan die hel beerwe. God haat sonde en Hy is toornig op u. Hy sal nie huiwer om sondaars eendag in die poel van vuur te werp nie.
Indien u u nie tot God bekeer nie, sal u ook eendag hoor: Gaan weg van my, Ek het jou nooit geken nie!
Daar is egter nie net slegte nuus nie. Die Evangelie word nie verniet die Goeie Nuus genoem nie! Daar is hoop vir u.
Indien u vandag besef hoe groot u sonde en ellende is; hoe hopeloos u toestand is; hoe onmagtig u is om uself te red of te verlos; hoe ernstig u sonde voor God is: dan is u op die regte plek.
U sal hel toe gaan weens u sonde. God is toornig op die sondaar. God het 'n prys vir sonde - en dis die dood. Die siel wat sondig, moet sterwe. Die loon van die sonde, is die dood! Maar God het ook 'n plan bewerk, sodat alle mense nie hel toe hoef te gaan nie. Jesus het die prys betaal aan die kruis, wat God geeis het vir die sonde. Jesus Christus het gesterf vir die sondaar, sodat God se toorn afgewend kan word. Jesus, die sondelose, onskuldige Lam, die volmaakte Mens; die Verlosser - het aan die kruis gesterf in sy uitverkorens, se plek. Hy het Homself geoffer as die eenmalige, volmaakte Offer aan die kruis; sodat u sonde vergewe kan word. Hy het dit wat u verdien - die dood - op Hom geneem.
God soek gebroke en verslae harte wat in nood en met vrees en bewing, tot Hom uitroep vir redding en verlossing. God soek harte vol berou oor hul sonde; harte wat hul eie sondigheid haat en begeer om deur God, daarvan verlos te word. God roep u tot sondebelydenis, berou en bekering tot Hom.
God nooi u vandag uit, om na Hom te kom. U moet besef: U kan usself nie red nie. Redding is God se werk. Daarom moet u na Hom kom vir volle vergifnis, volle verlossing.
Mat. 11:28  Kom na My toe, almal wat vermoeid en belas is, en Ek sal julle rus gee.
Jesaja 1:18  Kom nou en laat ons die saak uitmaak, sê die HERE: al was julle sondes soos skarlaken, dit sal wit word soos sneeu; al was dit rooi soos purper, dit sal word soos wol.
Handelinge 3:19  Kom dan tot inkeer en bekeer julle, sodat julle sondes uitgewis kan word
Romeine 10:9 & 10 As jy met jou mond die Here Jesus bely en met jou hart glo dat God Hom uit die dode opgewek het, sal jy gered word; want met die hart glo ons tot geregtigheid en met die mond bely ons tot redding.
Plaas u geloof in Jesus Christus en sy volmaakte werk aan die kruis. Jesus Christus is die enigste Weg; Hy is die Waarheid en die Lewe. U redding kan nie plaasvind deur enige daad, werke of keuse van u kant nie. Maar God verwag van u om met 'n berouvolle hart, u sonde te bely en Jesus Christus te bely as die Enigste Verlosser. Kom in geloof na Hom om u te vergewe en te red.
Hoe weet ek ek is weergebore?
Ongelukkig dink mense daar is 'n reseppie wat hul kan volg; en as hulle dit gevolg het, is hul weergebore. Soms reageer iemand op 'n uitnodiging wat na 'n diens gemaak word en hulle bid die sondaarsgebed agter iemand aan. Daarna word daar dikwels vir mens gesê: as jy opreg was, is jy nou weergebore. Hier is 'n versie vir jou om dit te bewys - jy moet dit nou net glo en vir ander gaan vertel.
'n Dag en datum; 'n gebedjie gebid; selfs 'n teksvers - is ongelukkig geen bewys dat mens waarlik weergebore is nie. Ook nie kerkbesoek; of die feit dat ek gedoop of aangeneem en voorgestel is nie. Mense hou graag aan hierdie dinge vas as bewys van wedergeboorte; of hulle vertel 'n stok-ou getuienis van iets wat hul eendag lank lank gelede, gedoen het en daarom is hul weergebore.
Die Woord leer ons egter dat vele mense eendag vir God gaan sê: Here, het ons nie in U naam geprofeteer en duiwels uitgedryf en kragte gedoen nie? En die Here gaan vir hulle sê: Gaan weg van My, ek het julle nooit geken nie.
Baie mense word mislei om te dink dat hulle weergebore is en eendag die hemel sal beëerwe; maar hulle gaan 'n groot ontnugtering kry!
Dis waarom u moet seker maak: U staan in 'n verhouding met God. Die toets vir ware wedergeboorte, is 'n nuwe lewe. U het eers in een rigting gegaan, maar u gaan nou in 'n ander rigting. U lewe dra goeie vrug. U haat wat God haat (sonde); waar u vroeër liefgehad het wat God haat. U is lief vir die Woord; u honger na tye met God se Woord, saam met God se kinders en in die teenwoordigheid van God self. U verlang om God te behaag en sy gebooie te hou. U het 'n las dat siele gered sal word. U lewe getuig dat die ou dinge verbygegaan het en dat alles nuut geword het. U lê sondes af en u neem godvrugtige dienswerke op in die plek daarvan.  U het vrede. Die Gees getuig saam met u gees, dat u 'n kind van God is.
Indien hierdie dinge nie waar is van u lewe nie; bly God soek. Soek sy Woord op, soek sy kinders op, luister na die prediking van die Woord. Bid tot God. Bely u sonde in berou. Bekeer u tot God. Vra hom om u sonde te vergewe en u lewe skoon te was en nuut te maak. Bly God soek tot u vrede het. Die Woord leer ons dat ons ons lewens op die proef moet stel of ons in Christus is. Neem u lewe in oënskou en kyk of u lewe nuut geword en verander het.
Daar is nie 'n kitsoplossing vir wedergeboorte nie. Dit is 'n werk van Bo; 'n bonatuurlik werk van God self. U kan dit nie self bewerkstellig niel maar u kan gehoorsaam wees aan God se Woord deur Hom te soek op sy terme. Die Here sal iemand wat Hom opreg in berou soek en wat honger na Hom en begeer om Hom te volg en wat bereid is om sy hele lewe aan God te wei en Jesus Christus te erken as en te dien as sy Heer en Meester, nooit wegwys nie. Jesus het gekom om sondaars te roep tot bekering en om slawe te bevry en gevangenis los te maak uit die bande van sonde.
Waar kan ek hulp kry?
Indien u geestelike hulp nodig het of 'n besoek verlang, kontak gerus vir Ds. Martyn Devenier by 054 332 1900 / 082 335 6221